El passat 31 de maig vam celebrar el Dia Mundial sense Tabac, impulsat per l'Organització Mundial de la Salut.
Segons l'Agència de Salut Pública de Catalunya (ASPCAT), en els darrers quinze anys s'ha reduït el nombre de fumadors de més de 15 anys un 6%.
Tot i que el tabaquisme es manté com un dels principals problemes de salut pública a Catalunya, cal treballar per mantenir la tendència a la baixa.
Jo fumo perquè vull, què passa?
Fumar és una decisió que es pren lliurement, ningú t'hi obliga.
La primera vegada, potser només volies provar-ho perquè a la teva colla algú va començar, et senties més gran, més modern/a, més adult/a.
Quan fas una pipada la nicotina arriba al cervell en aproximadament vuit segons.
Aquesta velocitat d'acció ajuda a que t'enganxis de forma accelerada al tabac.
Si fumes de manera habitual probablement tens la sensació que fumar t'ajuda a relaxar-te, a gestionar l'estrès i a tenir menys gana.
Has de saber que les més de 4.000 substàncies químiques que conté el tabac tenen molts efectes nocius per al teu cos, provocant que necessitis fumar per eliminar el "síndrome d'abstinència".
A més, el fum del tabac també perjudica la gent del teu voltant, els fumadors passius, que també patiran conseqüències sense ni tastar el tabac.
Ja fa un temps que es va posar de moda el tabac per cargolar.
Si creus que és menys perjudicial que les cigarretes fabricades amb filtres, t'equivoques.
Les cigarretes fetes a mà acostumen a tenir menys quantitat de tabac que les manufacturades, però contenen més additius, com la nicotina, quitrans i monòxid de carboni.
Les pipades són més intenses, més llargues i més freqüents.
A més, els fabricants de tabac per cargolar no estan obligats a indicar els continguts de nicotina i quitrans que conté.
El cost econòmic de fumar depèn del nivell d'hàbit.
Aproximadament, fumar 20 cigarretes al dia, a un preu de 4,50€ el paquet, et pot costar 1.674€ l'any.
Ara que ve l'estiu podria ser un bon moment per intentar deixar de fumar.
Passaràs moltes estones a l'aire lliure, a la platja, a la muntanya, de terrassetes... i tindràs moltes oportunitats de fumar, probablement més que en altres èpoques de l'any.
Precisament per aquesta raó, no t'agradaria tornar a gaudir de les olors i els sabors?
O desfer-te d'aquella olor de tabac que impregna el teu cos i la teva roba?
Tindries millor estat físic i bones prestacions per practicar esport i no et cansaries tan aviat com les persones fumadores.
T'estalviaries un munt de "pasta" que podries fer servir per mil i una coses.
Tindries millor aspecte físic, la pell més hidratada, i evitaries tenir arrugues prematures a la pell.
Per deixar de fumar cal fer un esforç, i qui et digui el contrari t'enganya, però tot són beneficis per a tu i per a la gent que t'envolta.
El monòxid de carboni s'elimina pràcticament a les 72 hores de l'abstinència total, és a dir, només en 3 dies.
Si no fumes, però t'ho estàs pensant, després de llegir tota aquesta informació et recomanen que no comencis, perquè ja veus que no serveix per a res, només perjudica la teva salut.
Cada hora hi ha una mort a Catalunya per culpa del tabac i, segons dades de l'Agència de Salut Pública de Catalunya (ASPCAT), el consum diari de tabac entre els escolars s'ha reduït un 12% en 10 anys.
La tendència entre els joves és deixar de fumar i, el més important, no començar a fer-ho.
Pensa-t'ho bé si vols seguir fumant o vols intentar deixar-ho.
És una decisió important que té una conseqüència ben clara: millorar la teva salut i la teva qualitat de vida.